ธอส.สรุปแผนดำเนินงานปี 2561 ปล่อยสินเชื่อทะลุเป้า สองแสนล้านบาท ตั้งเป้าเดินหน้าปี 2562 ทำให้คนไทยมีบ้านต่อเนื่อง
ธอส.สรุปแผนดำเนินงานปี 2561 ปล่อยสินเชื่อทะลุเป้า สองแสนล้านบาท ตั้งเป้าเดินหน้าปี 2562 ทำให้คนไทยมีบ้านต่อเนื่อง พร้อมใช้เทคโนโลยีดิจิทัลอำนวยความสะดวกประชาชนนายฉัตรชัย ศิริไล กรรมการผู้จัดการธนาคารอาคารสงเคราะห์(ธอส.) เปิดเผยถึงผลการดำเนินงานปี 2561 สามารถปล่อยสินเชื่อใหม่ 213,161 ล้านบาท เพิ่มขึ้นร้อยละ 8.30 สูงกว่าเป้าหมายถึง 20,243 ล้านบาท ทำให้ธนาคารมีสินเชื่อรวม 1,115,893 ล้านบาท เพิ่มขึ้นร้อยละ 9.03 มีสินทรัพย์รวม 1,163,882 ล้านบาท เพิ่มขึ้นร้อยละ 9.55 มีเงินฝาก รวม 943,382 ล้านบาท เพิ่มขึ้นร้อยละ 9.94 มีหนี้ที่ไม่ก่อให้เกิดรายได้ จำนวน 40,495 ล้านบาท คิดเป็นร้อยละ 4.17 ผลการดำเนินงานในปี 2561 ถือเป็นครั้งแรกที่ ธอส.สามารถปล่อยสินเชื่อได้ถึงระดับ 2 แสนล้านบาท ซึ่งเป็นผลมาจากการทำผลิตภัณฑ์ สินเชื่ออัตราดอกเบี้ยต่ำ ที่ตรงความต้องการของลูกค้า ที่สนับสนุนนโยบายของภาครัฐที่มุ่งลดความเหลื่อมล้ำสร้างโอกาสให้ผู้มีรายได้น้อยและปานกลางมีบ้านเป็นของตนเองในส่วนของการดำเนินงานในปี 2562  กำหนดเป้าหมายเดินหน้าตามพันธกิจทำให้คนไทยมีบ้าน โดยตั้งเป้าหมายปล่อยสินเชื่อ 203,262 ล้านบาท มีหนี้ที่ไม่ก่อให้เกิดรายได้หรือ npl ลดลงเหลือร้อยละ 4.02 ของยอดสินเชื่อรวม และเร่งพิจารณาอนุมัติสินเชื่อในโครงการบ้านล้านหลัง ในกรอบวงเงิน 50,000 ล้านบาท การนำเทคโนโลยีดิจิทัล ตอบโจทย์ความต้องการของประชาชนในปัจจุบัน เพื่อพัฒนาประสิทธิภาพ อาทิ การปรับปรุง mobile Application ghb all ที่จะทำให้ประชาชนสามารถติดต่อสอบถามกับธนาคารได้ตลอด 24 ชั่วโมง